《续感兴二十五首 其二十二》
宋代·方一夔

金陵旧长安，谯郡今丰沛。吴州对楚山，二水相萦带。

团团清淮月，久落青天外。长江穴岷峨，奔迫走吴会。

一朝金翅飞，万丈铁锁碎。列郡空崚嶒，故国馀丛荟。

升高望中原，极目了河岱。大运有奔沦，兴废更百代。

客行秋风早，中路乏资贷。归寻旧蓑笠，独钓吾邦濑。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。